《送周仲材罢官还婺女侍旁》
宋代·赵蕃

天风索索鸣枯桑，天寒自兹繁雪霜。
故人别我向何许，兰溪水深苇可杭。
忆初识君上君堂，论交许参鸿雁行。
三年还往少间断，惠好如此宜毋忘。
人生会合胡能常，君行我留增慨慷。
虽云吴楚数驿地，书札便恐疎寄将。
君才有如玉截肪，不待雕琢成文章。
一官婆娑百僚底，众谓宝器横道旁。
问君此去何其忙，金尊彩服乐未央。
他年盛事一门见，父子持橐俱明光。

作者简介：赵蕃（1143年～1229年），字昌父，号章泉，原籍郑州。理宗绍定二年，以直秘阁致仕，不久卒。諡文节。